****

Αθήνα, 11 Ιουνίου 2025

**ΔΕΛΤΙΟ ΤΥΠΟΥ**

**Ολοκληρώθηκε επιτυχώς το 1ο ATHENS AI SUMMIT 2025**

Με μεγάλη επιτυχία πραγματοποιήθηκε την Πέμπτη 5 Ιουνίου 2025 το συνέδριο [ATHENS AI SUMMIT 2025](https://ai-forum.gr/), στο ξενοδοχείο Divani Caravel στην Αθήνα, το οποίο αποτέλεσε την πρώτη διοργάνωση του νέου αυτού θεσμού για την τεχνητή νοημοσύνη στην Ελλάδα. Τη διοργάνωση ανέλαβε η METATeam, φιλοδοξώντας να καθιερώσει το συνέδριο ως ετήσιο σημείο αναφοράς για την ψηφιακή τεχνολογία και την καινοτομία στον τομέα της Τεχνητής Νοημοσύνης.

Στο συνέδριο συμμετείχαν εκπρόσωποι της πολιτείας, της ακαδημαϊκής και ερευνητικής κοινότητας, καθώς και στελέχη του ιδιωτικού τομέα. Οι θεματικές που καλύφθηκαν περιελάμβαναν την ελληνική στρατηγική για την αξιοποίηση της ΤΝ, την ενσωμάτωσή της στα μεγάλα ψηφιακά έργα του δημόσιου και ιδιωτικού τομέα, τις ευκαιρίες που προκύπτουν από το Ταμείο Ανάκαμψης, καθώς και τις προκλήσεις σε τομείς όπως η υγεία, η εκπαίδευση, η ενέργεια και η διαχείριση των δεδομένων.

Ο [Οργανισμός Ανοιχτών Τεχνολογιών-ΕΕΛΛΑΚ](https://eellak.ellak.gr/) ήταν ανάμεσα στους υποστηρικτές της εκδήλωσης ενώ δύο μέλη του Διοικητικού Συμβουλίου του συμμετείχαν ενεργά στις εργασίες του συνεδρίου. Ο [Καθηγητής Νεκτάριος Κοζύρης](https://www.ece.ntua.gr/en/staff/68), Εθνικός Εκπρόσωπος και Μέλος Δ.Σ. του EuroHPC, Αντιπρόεδρος της ΕΕΛΛΑΚ και Καθηγητής στο Εθνικό Μετσόβιο Πολυτεχνείο, συμμετείχε στο κεντρικό πάνελ για την ελληνική στρατηγική αξιοποίησης της ΤΝ, μαζί με τους Δημοσθένη Αναγνωστόπουλο, ΓΓ Πληροφοριακών Συστημάτων Ψηφιακής Διακυβέρνησης, Γιάννη Μαστρογεωργίου Ειδικός Γραμματέας Μακροπρόθεσμου Σχεδιασμού, Συντονιστής της Εθνικής Συμβουλευτικής Επιτροπής AI υπό τον Πρωθυπουργό και Απόστολο Μπούτο Σύμβουλο Διοικητή της ΑΑΔΕ. Ο κ. Κοζύρης, μίλησε για την Ευρωπαϊκή στρατηγική που πρωτοπορεί στο AI με βασικούς πυλώνες τις υποδομές, τα δεδομένα, τις δεξιότητες αλλά και το ταλέντο που θα δώσουν τη δυνατότητα στην Ευρώπη να είναι ανταγωνιστική προς την Κίνα και τις ΗΠΑ ενώ τόνισε την ανάγκη για την ανάπτυξη ελληνικών μεγάλων γλωσσικών μοντέλων (LLMs). Ιδιαίτερη μνεία έκανε στην ομάδα του Ινστιτούτου επεξεργασίας του λόγου (ΙΕΛ) του Ε.Κ. Αθηνά που λειτουργεί υπό τη διεύθυνση του Δρ. Βασίλη Κατσούρου και ασχολείται με την ανάπτυξη και εκπαίδευση γλωσσικών μοντέλων ανοιχτού κώδικα όπως το [Μελτέμι](https://www.athenarc.gr/el/news/meltemi-proto-anoihto-megalo-glossiko-montelo-gia-ta-ellinika) και το [Llama-Krikri](https://www.athenarc.gr/el/news/llama-krikri-neo-elliniko-glossiko-montelo-tehnitis-noimosynis-stin-kathimerini) ενώ αποκάλυψε ότι η Ελλάδα θα αποκτήσει σύντομα το δικό της γλωσσικό μοντέλο, χάρη στην βοήθεια του Εργοστασίου Τεχνητής Νοημοσύνης που υλοποιείται στο Τεχνολογικό Πάρκο Λαυρίου ([Pharos – The Greek AI Factory for accelerating AI innovation](https://grnet.gr/2024/12/11/pr-ai-factories/)).

Ο [Δρ. Μιχάλης Παρασκευάς](http://nts.cti.gr/index.php/el/prosopiko?id=134), Καθηγητής του Πανεπιστημίου Πελοποννήσου και Αντιπρόεδρος του Δ.Σ. του ΙΤΥΕ «Διόφαντος», επίσης μέλος του Δ.Σ. της ΕΕΛΛΑΚ, συμμετείχε στο πάνελ με τίτλο «Ψηφιακά έργα και υλοποιήσεις μέσω AI», παρουσίασε πρωτοβουλίες του ΙΤΥΕ “Διόφαντος” που αξιοποιούν λογισμικά ανοικτού κώδικα και προάγουν τη χρήση της Τεχνητής Νοημοσύνης στην Εκπαίδευση. Στην ομιλία του, με τίτλο «Η Εκπαίδευση στην Εποχή της Τεχνητής Νοημοσύνης: Νέοι Ορίζοντες, Προκλήσεις και η Συμβολή του ΙΤΥΕ Διόφαντος στη Διαμόρφωση του νέου Ψηφιακού Εκπαιδευτικού Περιβάλλοντος», παρουσιάστηκαν δράσεις, όπου ο ανοικτός κώδικας αποτελεί θεμέλιο. Η παρουσίαση επιβεβαίωσε την αξία της υιοθέτησης ανοικτών λογισμικών και προτύπων σε έργα Τεχνητής Νοημοσύνης στην εκπαίδευση, συμβάλλοντας στη δημιουργία ανοιχτών ψηφιακών οικοσυστημάτων προς όφελος της εκπαιδευτικής κοινότητας.Η παρουσίαση του κ. Παρασκευά είναι διαθέσιμη [εδώ](https://cloud.ellak.gr/s/TYMEiYdo2NFBMkc).

Η παρουσία των εκπροσώπων της ΕΕΛΛΑΚ ανέδειξε τον ρόλο που μπορεί να διαδραματίσει η κοινότητα του ανοικτού λογισμικού και των ψηφιακών κοινών στη χάραξη και υλοποίηση μιας βιώσιμης, διαφανούς και κοινωνικά επωφελούς στρατηγικής για την τεχνητή νοημοσύνη στην Ελλάδα. Το συνέδριο έκλεισε με δεσμεύσεις για ενίσχυση της συνεργασίας μεταξύ φορέων του οικοσυστήματος, με έμφαση στην καινοτομία, τη διαλειτουργικότητα και την προσβασιμότητα της ΤΝ για όλους.

\_\_\_\_\_

Ο Οργανισμός Ανοιχτών Τεχνολογιών - ΕΕΛΛΑΚ ιδρύθηκε το 2008, σήμερα αποτελείται από 37 Πανεπιστήμια, Ερευνητικά Κέντρα και κοινωφελείς φορείς. Ο Οργανισμός Ανοιχτών Τεχνολογιών - ΕΕΛΛΑΚ έχει ως κύριο στόχο να συμβάλλει στην ανοιχτότητα και ειδικότερα στην προώθηση και ανάπτυξη των Ανοιχτών Προτύπων, του Ελεύθερου οΛογισμικού, του Ανοιχτού Περιεχομένου, των Ανοιχτών Δεδομένων και των Τεχνολογιών Ανοιχτής Αρχιτεκτονικής στο χώρο της εκπαίδευσης, του δημόσιου τομέα και των επιχειρήσεων στην Ελλάδα, ενώ παράλληλα φιλοδοξεί να αποτελέσει κέντρο γνώσης και πλατφόρμα διαλόγου για τις ανοιχτές τεχνολογίες. Ανάμεσα στους φορείς που συμμετέχουν στον Οργανισμό Ανοιχτών Τεχνολογιών - ΕΕΛΛΑΚ είναι τα πιο πολλά ελληνικά Πανεπιστήμια και Ερευνητικά Κέντρα, ενώ για την υλοποίηση των δράσεων της ο Οργανισμός Ανοιχτών Τεχνολογιών - ΕΕΛΛΑΚ βασίζεται στην συνεργασία και ενεργή συμμετοχή των μελών της και της ελληνικής κοινότητας χρηστών και δημιουργών Ελεύθερου Λογισμικού, Ανοιχτού Περιεχομένου και Τεχνολογιών Ανοιχτής Αρχιτεκτονικής. Ο Οργανισμός Ανοιχτών Τεχνολογιών - ΕΕΛΛΑΚ εκπροσωπεί τα Creative Commons ([wiki.creativecommons.org/Greece](http://wiki.creativecommons.org/Greece)), είναι ιδρυτικό μέλος του COMMUNIA ([www.communia-association.org](http://www.communia-association.org/)), είναι ο ελληνικό κόμβος για το Open Data Institute ([opendatainstitute.org](http://opendatainstitute.org/)), και είναι μέλος του Open Budget Initiative ([internationalbudget.org/what-we-do/major-ibp-initiatives/open-budget-initiative](http://internationalbudget.org/what-we-do/major-ibp-initiatives/open-budget-initiative)).

Επικοινωνία: Κλειώ Καζάνα 210 2209380, info@eellak.gr